KIRJALLINEN KYSYMYS E-2094/00 esittäjä(t): Gianfranco Dell'Alba (TDI) komissiolle. Yhteisön kasvinsuojeluaineita koskevat normit.



Virallinen lehti nro 103 E , 03/04/2001 s. 0060 - 0062



KIRJALLINEN KYSYMYS E-2094/00 esittäjä(t): Gianfranco Dell'Alba (TDI) komissiolle (28. kesäkuuta 2000) Aihe: Yhteisön kasvinsuojeluaineita koskevat normit Rooman sopimuksen (Euroopan talousyhteisön perustamissopimuksen) 84 ja 85 artiklat kieltävät yksiselitteisesti sellaisen hallitsevan aseman hyväksikäytön, joka voi vaikuttaa kielteisesti tuotteiden hintoihin ja tavaroiden vapaaseen liikkuvuuteen ja joka sallii sellaisen käytöksen ja sellaiset toimet, jotka voivat estää muiden toimijoiden pääsyn markkinoille tai muiden toimijoiden saavuttaman markkina-aseman säilyttämisen. Tällaisesta tilanteesta on kysymys neuvoston 15. heinäkuuta 1991 kasvinsuojeluaineiden markkinoille saattamisesta antaman direktiivin 91/414(1) ja erityisesti sen 13 artiklan kohdalla, joka tarjoaa alan tietojen haltijalle ja samalla myös tehoaineiden tuottajille mahdollisuuden estää varsinkin pienten ja keskisuurten yritysten mahdollisuuden halutessaan käyttää kyseisiä tietoja, jolloin jäsenvaltioiden toimivaltaiset viranomaiset peruvat kasvinsuojeluaineiden tuotanto- ja myyntiluvan. Voiko komissio ryhtyä toimenpiteisiin - pienten ja keskisuurten eurooppalaisten yritysten toiminnan turvaamiseksi tapauksessa, jossa tietojen haltijat estävät yritysten mahdollisuuden käyttää tehoaineita koskevia tietoja, jotka sisältyvät liitteeseen I (kun teksti on revisoitu) tai jotka vaativat yrityksiltä näistä tiedoista suuria summia? - Missä määrin pieniltä ja keskisuurilta yrityksiltä tietojen perustellusta käyttämisestä perittävän hinnan pitää olla markkinoilla toimimista koskevan yhdenvertaisuusperiaatteen mukainen? - Eikö olisi aiheellista muuttaa direktiiviä 91/414 siten, että siitä poistettaisiin kokonaan tehoaineita koskevien tietojen turvaamismekanismi ottaen huomioon, että tehoaineita koskeva kohta on kirjattu liitteeseen I (yksi tuotantokustannuksia käsittelevistä osista), ja jaettaisiin kustannusvaikutus myyntihintaan tuotettua yksikköä kohden? - Mitä seurauksia aiheutuu pienille ja keskisuurille yrityksille, jotka noudattavat biosidituotteiden markkinoille saattamisesta annettua direktiiviä 98/8/EY(2), joka on hyvin samantapainen kuin direktiivi 91/414? (1) EYVL L 230, 19.8.1991, s. 1. (2) EYVL L 123, 24.4.1998, s. 1. David Byrnen komission puolesta antama vastaus (19. syyskuuta 2000) Kasvinsuojeluaineiden markkinoille saattamisesta 15 päivänä heinäkuuta 1991 annetussa neuvoston direktiivissä 91/414/ETY säädetään yksityiskohtaisista ja hyvin monimutkaisista tietosuojaa koskevista säännöistä. Jäsenvaltioiden on sovellettava näitä säännöksiä antaessaan lupia kasvinsuojeluaineille kansallisella tasolla. Tietosuojaa koskevilla säännöillä on puolustettavanaan kaksi etua: tutkimusyritysten, jotka investoivat huomattavia varoja tehoaineiden kehittämiseen ja jotka voivat oikeutetusti odottaa investointiensa tuottoa, ja pienempien yritysten, jotka soveltavat lupia tietosuojan määräajan päättymisen jälkeen. Tutkimusyritykset varmistavat innovaatiot, kun taas markkinoilla olevat pienemmät yritykset varmistavat hintojen pysyvän kohtuullisina käyttäjille. Komissio laatii parhaillaan tietosuojasääntöjen tulkintaa koskevaa ohjeellista asiakirjaa. Asiakirjaa ei ole vielä saatu valmiiksi, osittain siihen liittyvien kysymysten kiistanalaisuuden vuoksi. Keskusteluja on käyty jäsenvaltioiden ja suuria ja pienempiä yrityksiä edustavien kauppiasyhdistysten kanssa, jotta asiasta päästäisiin sopimukseen. Neuvoston direktiivissä 91/414/ETY ei edellytetä pakollista tietojen jakamista koskevaa järjestelmää. Kuten valkoisessa kirjassa elintarvikkeiden turvallisuudesta(1) mainitaan, komissio aikoo tehdä ehdotuksen direktiivin 91/414/ETY muuttamisesta vuoden 2002 puolivälissä. Siinä muutoksessa otettaisiin huomioon kysymys tietosuojasta ja tietojen luovuttamisesta. Komissio tunnustaa kuitenkin, että ehdotukset tietosuojaa tai tietojen luovuttamista koskevien säännösten muuttamiseksi ovat kiistanalaisia ja aikaansaisivat laajaa keskustelua pääasiassa siksi, että teollisuus ja jäsenvaltiot ovat asiasta eri mieltä. Biosidituotteiden markkinoille saattamisesta 16 päivänä helmikuuta 1998 annetun parlamentin ja neuvoston direktiivin 98/8/EY osalta tietosuojaa koskevat säännökset ovat hyvin samantapaiset kuin direktiivissä 91/414/ETY ja siksi myös niiden vaikutus biosidituotteiden formulointiin osallistuviin pieniin ja keskisuuriin yrityksiin on hyvin samanlainen, vaikka biosididirektiivin säännöksissä sallitaan jäsenvaltioiden toteuttaa toimia tietyissä olosuhteissa. Direktiivissä 98/8/EY ei säädetä yleisestä tietojen luovuttamisen pakollisesta järjestelmästä. Sen 13 artiklan 2 kohdassa säädetään kuitenkin, että jäsenvaltioiden olisi kehotettava aiempien lupien haltijoiden ja hakijoiden tekemään yhteistyötä, ja niiden on pyrittävä kaikin kohtuullisin keinoin pääsemään sopimukseen tietojen luovuttamisesta selkärankaisilla tehtävien kokeiden toistamisen välttämiseksi. Jos luvan hakija ja samalle tuotteelle myönnettyjen aiempien lupien haltijat eivät edelleenkään pääse yhteisymmärrykseen tietojen luovuttamisesta, jäsenvaltiot voivat ottaa käyttöön kansallisia toimia velvoittaakseen alueelleen sijoittautuneet luvanhakijat ja aiempien lupien haltijat luovuttamaan tietoja toisilleen selkärankaisilla tehtävien kokeiden toistamisen välttämiseksi ja määrätä sekä sen, miten tietoja käytetään että sen, miten asianomaisten edut otetaan kohtuullisen tasapainoisesti huomioon. Lisäksi edellä olevasta selityksestä seuraa, että direktiivien 91/414/ETY ja 98/8/EY ei voida katsoa yllyttävän EY:n perustamissopimuksen 82 artiklassa (entinen 86 artikla) tarkoitettuun määräävän aseman väärinkäyttöön. (1) KOM(1999) 719 lopullinen.